Uaspringli woa da Schü in Eiropa vom Rhein bis zum Ural umme dahaam, und in Westasien im Noatwestn vo da Tiakei und rund ummadum ums Kaspische Meer. Aa im Brackwossa vo da Ostsää is a dahaam, owa net im Noadn vo Skandinavien und vo Russlaund. Außadem hod ma eam aa in vüle Teule vo Westeiropa ausgsetzt. Sei lemsraum san gräßare, triabe Gewässa wia Seen, Teich und Fliss. Duatn lebt a daun in ana Tiafn vo 3-5m, recht noh aum Bodn.